Det er svært at overvurdere Kastrup-lufthavnens betydning for Danmark. Vores konkurrencesituation i Nordeuropa er sådan, at vi nærmest er afhængige af at have den største og bedste lufthavn i vores del af verden. Det har vi også. Kastrup er en succes også efter privatiseringen. Men nu, hvor lufthavnen er ved at blive solgt igen, må vi spørge os selv, hvem vi overlader vores mest kritiske infrastruktur til.

Stockholm er hovedstaden i Nordens ubestridte industri- og højteknologination, mellem 1993 og 2013 steg bruttoregionalproduktet med 56 procent i Region Hovedstaden, mens den steg dobbelt så meget i Stockholms Län. Stockholm har i lange perioder tiltrukket flere udenlandske investeringer og virksomheder; også danske vækstvirksomheder foretrækker at drage til Stockholms børs i stedet for til den københavnske.

I Oslo flyder olien som økonomiske steroider i et petrodopet samfunds svulmende årer. Også her har væksten været større end i København. Norge er nu selvfølgelig Nordens rigeste land, og de mange fossile dollars bliver investeret i Oslo. Lidt sydpå, kun 300 km væk, ligger Hamburg, et metropolområde med 5,3 mio. indbyggere, en havneby, der er Nordtysklands kraftcenter. Det er de byer, København kæmper med, når det handler om at tiltrække investeringer, skabe vækst og arbejdspladser til hele Danmark.